જો આગળ-પાછળના એકેય રેફરન્સ ખબર ન હોય તોય માત્ર આ એક જ નાનકડું દૃશ્ય જોઈએ ત્યાં જ ડિરેક્ટર એસ. એસ. રાજામૌલીની કલ્પનાનું ફલક કેવું વિરાટ છે એનો ખ્યાલ આવી જાય (અને ત્યાં સુધીમાં તમારાં રુંવાડાં પણ ઊભાં થઈ ગયાં હોય). પરંતુ આપણે આ વિશ્વથી પરિચિત છીએ. છેલ્લાં બે વર્ષથી કટપ્પાએ બાહુબલીને શા માટે માર્યો? એ પૂછી-પૂછીને આખો દેશ ગાંડો થયો છે. એ સવાલનો જવાબ તો આ દિલધડક સીક્વલમાં છે જ સાથોસાથ આપણી આંખો આંજી નાખે એવું બીજું એટલુંબધું અહીં ભર્યું છે કે એક ભરચક ગુજરાતી થાળી જમ્યા હોઈએ એવો સંતોષનો ઓડકાર આવે.